Ajakirjanik Aare Laine kirjutab Meie Maas, et Kuressaare raekoja tagusele parkimisplatsile kerkinud ärikeskus on avatud olnud juba üle kahe nädala ning Raekeskuse rentnikud ja külastajad on vastvalminud hoonele oma hinnangu andnud.    Ostjad on kiitnud Saaremaa Tarbijate Ühistu toidu- ja esmatarbekaupade rikkalikku sortimenti ning teiste firmade müügisektoreid. Arco Vara Saare büroo  juhataja Priit Kuuse sõnul on müügipindu rentivate firmade esindajad samuti rahul.    Keegi pole kurtnud, kuigi alguses oli probleeme. Maja ventilatsioon ei hakanud tööle. Nipet-näpet töid tuleb praegugi ette. Uksi on vaja reguleerida ja liftid korralikult tööle panna. Parklagi on tekitanud probleeme. Rulluisutajad ja rulaga sõitjad tekitavad seal meelehärmi. Liikluskorralduseski annab midagi paremaks muuta, jäi Priit Kuusk üldiselt rahule.    Paljude kuressaarlaste arvates ei sobi 21  miljonit krooni maksma läinud ehitis vanalinna. Ida-Niitu või Smuuli rajooni, miks-mitte, aga vanalinna? imestas oma kodulinna armsaks ja kauniks pidav loomeinimene.    Kuressaare linnakunstniku Endla Tuutmaa arvates sobinuks selle koha peale väärtuslikum ja vahest suursugusem hoone.    Arco Vara büroojuhi väitel ei kavatsenud nad ärikeskuse ehitamisega endale Kuressaares mingit monumenti püstitada. See on selline optimaalne lahendus. Hoone juures kasutati kaasaegseid ja suhteliselt  kalleid materjale, ütles Priit Kuusk.    Algselt kavandati välisviimistluses kasutada klaasmosaiiki. Priit Kuuse sõnul asendati klaas teise materjaliga kartuses, et seinakattena võib see ühel või teisel põhjusel puruneda. Klaasmosaiigi asendamine läheb kokkuvõttes väga kulukaks. Muidugi, klaas oleks majale andnud kirkama või säravama ilme, aga lõpptulemusega oleme ikkagi rahul, nentis Priit Kuusk.    STÜ juhatuse esimehe Peeter Kilumetsa sõnul oli detailplaneeringul kogu hoone rajamisel  suur tähtsus. Organisatsiooniline-tehniline osa oli millimeetri pealt paika pandud. Sisseseade on kaubanduse viimane sõna. Hinnangu annab muidugi tarbija, kuid meie oleme püüdnud selleks kõik teha, et ostjad jääksid rahule, rääkis Kilumets.    Samas märkis pikaajalise kogemusega kaubandusjuht, et kõik ei lähe veel kavandatult. Kulinaaria poolele peame rohkem tähelepanu pöörama. Tahame jõuda niikaugele, et kui inimesed õhtul töölt tulevad, astuvad nad Raekeskusest läbi ja siit on neil võimalus  kojuviimiseks sooja toitu osta, teavitas Peeter Kilumets Meie Maad.    Kaupade säilimisele sobib akendeta hoone palju paremini  päike ei pleegita esmatarbekaupu ja toidukaubadki peavad kunstliku valguse käes kauem vastu, kirjutab Aare Laine.